Зыщыбгъэгъупщэ хъунукъым
Чернобыль АЭС-мрэ «Маяк» производствэ зэгухьэныгъэмрэ къыщыхъуа авариехэм пэщIэтахэр республикэм и школакIуэхэм яIущIащ. Ар щекIуэкIащ Налшык дэт лицей №2-м. Абы кърихьэлIащ КъБР-м и Парламентым, ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ, Лэжьыгъэмрэ социальнэ зыужьыныгъэмкIэ министерствэхэм я лэжьакIуэхэр, школ егъэджакIуэхэр.
Республикэм и муниципальнэ куейхэм къикIа хьэщIэхэм еджакIуэхэр щагъэгъуэзащ гуауэхэр къызэрыхъуа щIыкIэм, цIыхухэр лIыгъэ яхэлъу абыхэм зэрапэщIэтам. НыбжьыщIэхэр щIэупщIащ зэрызахъумэжа Iэмалхэм, радиацэм къишэ насыпыншагъэхэр зыхуэдэм, а щIыпIэм укъыщелын папщIэ узэрызыкIэлъыплъыжын хуейхэм.
«Си гуапэщ, нобэ Хэкум и къыщхьэщыжакIуэ нэсхэм даIущIэну Iэмал зэрыдгъуэтар. Абыхэм ялъэкI къагъэнакъым, я псэ еблэжакъым насыпыншагъэр къагъэувыIэн, щIылъэр кърагъэлын папщIэ», — жиIащ КъБР-м и Парламентым и комитетым и Iэтащхьэ Хьэщхъуэжь Татьянэ.
Чернобыль АЭС-м авариер къыщагъэувыIэну Къэбэрдей-Балъкъэрым икIа цIыху 2500-м ящыщу, нобэ псэууэ къэнар цIыху 702-рэщ. КъыхэжаныкIа куэдым иратащ «ЛIыхъужьыгъэм папщIэ», «Хэхуагъэм папщIэ», «ЦIыхухэр ажалым къызэрырагъэлам папщIэ» дамыгъэхэр, медалхэр.
«Чернобыль къыщыхъуа насыпыншагъэр дэтхэнэми и гум къинащ. АбыкIэ къалъытэр насыпыншагъэр зэрыин къудейркъым, атIэ абы хэтахэм лIыгъэу зэрахьар зэрыабрагъуэри зыщыдгъэгъупщэ хъунукъым. Ахэр ажалым хуэкIуэрт, зыгъэлIэну радиацэм хыхьэрт, нэгъуэщIхэр псэууэ кърагъэлын папщIэ. Апхуэдэ щапхъэхэрщ ди щIэблэр зыщIэтпIыкIыпхъэр»,- къыхигъэщащ КъБР-м цIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министрым и къуэдзэ Минин Вячеслав.
Чернобыль къыщыхъуа гуауэм хэтахэм пщIэ зэрыхуащIым и нэщэнэу, лицейм и еджакIуэхэмрэ егъэджакIуэхэмрэ концерт программэ къызэрагъэпэщащ: школакIуэхэр усэ къеджащ, къафэрэ уэрэдкIэ хьэщIэхэм зрагъэгъэпсэхуащ.
КъБР-м ЦIыхубэ хъыбарегъащIэ IэнатIэхэмкIэ,
жылагъуэ, дин зэгухьэныгъэхэмкIэ министерствэм и пресс-IуэхущIапIэ.
